**4. melléklet: Történet – Űrbéli „divat”**

Hol volt, hol nem volt, élt a nagyvilágban egy kisfiú, Peti, aki elhatározta, hogy ha felnő, űrhajós lesz. Ezért nagyon sokat tanult, olvasott, érdeklődött a tanáraitól, mindenféle információt tudni akart, amit csak lehet a világűrről.

Egy napon azon tanakodott, hogy milyen ruhában nézhetne igazán jól ki ott a csillagok és a bolygók között. Sokat kutakodott a témában és arra jutott, hogy divat ide vagy oda, neki inkább egy olyan ruhára lesz szüksége, ami nagyfokú védelmet biztosít, hiszen az űrben teljesen más viszontagságoknak lesz kitéve, mint itt, a biztonságot jelentő Földön. Tudja jól, hogy ahogy az űrhajója majd elstartol a Földről és egyre távolabb kerül attól, folyamatosan változik a légkör összetétele, és egyre veszélyesebb hatások érhetik.

A ruházatát olyan anyagból kell megcsinálni, amiben kisebb mértékben hat majd rá a gravitáció, ellenáll a kozmikus sugárzásoknak, a mérgező gázoknak, és biztosítja számára a megfelelő testhőmérsékletet nagyon magas és alacsony hőmérsékleteken (+/-121 °C) is.

Milyen legyen a ruha színe? Fehér, kék, piros? Narancssárga! – jutott a döntésre Peti, mert ebben biztosan mindig észrevehető leszek.

A sisakom... Fontos kérdés. Készülhetne üvegből, de az összeroppanhatna, ezért inkább legyen ellenálló polikarbonát. A sisakomban kell hogy legyen egy szívószál és egy beépített mikrofon, amelyen keresztül kommunikálhatok a földiekkel. Mindenképpen szükség lesz egy kamerára is, amivel jó minőségű felvételeket készíthetek.

Szükségem lesz egy hátizsákra, amelybe betehetem az ivóvizemet és az oxigénpalackomat, helyet kell hogy kapjon egy mentőcsónak is, ha netán vízbe esnék egy esetleges katapultálás során.

Peti gondolkodott, gondolkodott, és miközben a fejét vakargatta, eszébe jutott egy roppant fontos kérdés: mi lesz majd, ha viszket a fejem, a kezem vagy a lábam? Hogyan vakarhatom meg? Van egy zseniális ötletem! Legyen a ruha tépőzáras.

A kezemet is védenem kell. Erről már olvastam korábban. Egy látszólag szövetszerű, de karbonszálas anyagból kell majd készüljön. A bakancsom pedig fémszálakkal megerősített szilikon lesz.

Hogyan mehetek majd el a mosdóba? Hiszen nem is lesz mosdó az űrhajón – jutott Peti eszébe. Minden bizonnyal szükségem lesz egy űralsóneműre, amelyet a szkafander alá felvehetek, és felszívja a testnedveket, vizeletet, székletet. Ehhez egy rendkívül jó nedvszívó képességű pelenkaszerű öltözetre lesz szükség, amit, azt hiszem, gyantaszerű anyaggal kell majd kibélelni.

Peti hosszasan merengett még az űrruháján. Végül mindent összeírva, arra jutott, hogy a ruhája tömege 13 kg lesz, felszereléssel együtt pedig 42 kg. Ajaj, ez így nem lesz jó – gondolta Peti. Most pont 42 kg vagyok, igazán sokat kell még híznom, hogy elbírjam a felszerelésem. De a következő pillanatban eszébe jutott, hogy nincs ezzel probléma, hiszen a súlytalanság állapotában ezt úgysem fogja érezni.

*(Forrás: Pörény Viktória saját története, az alábbi cikkeket felhasználva:* **A NASA-űrruhák titkai** (Utolsó megtekintés: 2021.10.31.) <https://tudomanyplaza.hu/a-nasa-urruhak-titkai/>; **Ezekben az űrruhákban megyünk a Marsra** (Utolsó megtekintés: 2021. 10. 31.) <https://24.hu/tudomany/2019/10/16/nasa-urruhak-fold-hold-mars-xemu-ocss/> *)*